Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea llum adottat Pakkett tat-Taxxa ġdid ambizzjuż biex tiżgura li l-politika tat-taxxa tal-UE tappoġġja l-irkupru ekonomiku tal-Ewropa u t-tkabbir fit-tul. Il-pakkett huwa mibni fuq iż-żewġ pilastri tal-ekwità u tas-sempliċità. Tassazzjoni ekwa tibqa' prijorità ewlenija għall-Kummissjoni Ewropea, bħala mezz ta' protezzjoni tad-dħul pubbliku, li se jkollu rwol importanti għall-irkupru ekonomiku tal-UE fit-tul u għall-prosperità fit-tul. Il-pakkett tal-lum ifittex li jagħti spinta lill-ekwità fiskali, billi jintensifika l-ġlieda kontra l-abbuż fiskali, irażżan il-kompetizzjoni inekwa fil-qasam fiskali u jżid it-trasparenza fiskali. B'mod parallel, dan jiffoka fuq is-simplifikazzjoni tar-regoli u l-proċeduri ta' tassazzjoni, biex ittejjeb l-ambjent għan-negozji madwar l-UE. Dan jinkludi t-tneħħija tal-ostakli fiskali u l-piżijiet amministrattivi għall-kontribwenti f'ħafna setturi, sabiex ikun aktar faċli għall-kumpaniji biex jirnexxu u jikbru fis-Suq Uniku. Il-Pakkett Fiskali tal-lum huwa magħmul minn tliet inizjattivi separati iżda relatati: Il-Pakkett tal-lum huwa l-ewwel parti ta' aġenda fiskali komprensiva u ambizzjuża tal-UE għas-snin li ġejjin. Il-Kummissjoni se taħdem ukoll fuq approċċ ġdid għat-tassazzjoni tal-intrapriżi għas-seklu 21, biex tindirizza l-isfidi tal-ekonomija diġitali u tiżgura li l-kumpaniji multinazzjonali jħallsu s-sehem ekwu tagħhom. Fil-kuntest tal-Patt Ekoloġiku, il-Kummissjoni se tagħmel proposti biex tiżgura li t-tassazzjoni tappoġġja l-objettiv tal-UE li tintlaħaq in-newtralità tal-klima sal-2050. Dan l-approċċ multidimensjonali biex tiġi riformata t-tassazzjoni fl-UE għandu l-għan li jagħmel it-tassazzjoni aktar ekwa, ekoloġika u idonea għall-ekonomija moderna, u b'hekk jikkontribwixxi għal tkabbir fit-tul, sostenibbli u inklużiv. Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “Issa aktar minn qatt qabel, l-Istati Membri jeħtieġu dħul fiskali sikur biex jinvestu fin-nies u fin-negozji li l-aktar għandhom bżonnu. Fl-istess ħin, jenħtieġ li negħlbu l-ostakli fiskali u nagħmluha aktar faċli għall-kumpaniji tal-UE biex jinnovaw, jinvestu u jikbru. Il-Pakkett Fiskali tal-lum jeħodna fid-direzzjoni t-tajba, u dan jgħin biex it-tassazzjoni ssir aktar ekwa, aktar faċli għall-utent u aktar adattata għad-dinja diġitali tagħna.” Paolo Gentiloni, il-Kummissarju għall-Ekonomija stqarr, “It-tassazzjoni ekwa hija l-punt tat-tluq li se jgħin lill-ekonomija tagħna terġa' lura mill-kriżi. Irridu nagħmlu l-ħajja aktar faċli għaċ-ċittadini u għan-negozji onesti, f'dak li għandu x'jaqsam mal-ħlas tat-taxxi tagħhom, u aktar diffiċli għal dawk li jwettqu l-frodi u għall-qerq fiskali. Dawn il-proposti se jgħinu lill-Istati Membri jiżguraw id-dħul li jeħtieġu biex jinvestu fin-nies u fl-infrastruttura, filwaqt li joħolqu ambjent tat-taxxa aħjar għaċ-ċittadini u għan-negozji madwar l-Ewropa.” Għal aktar informazzjoni, ara hawn. Q&A